太学石鼓歌
王原 (Qing)
我谒太学岁丙寅，九秋既雨天气新。庙貌肃穆迥绝尘，右平左墄通堂陈。戟门森立高嶙峋，内塾十鼓棋布匀。周宣垂今二千春，三代法物希世珍。文谟武烈坠复振，烝民韩奕学士呻。方叔召虎侪凤麟，尹氏仍氏词绝伦。大小二正存其醇，大蒐岐阳韎韐亲。乃命撰列示无垠，编诗不入昧所因。翻幸虐燄逃暴秦，陈仓灭没同泗沦。李唐获九奇不纯，其一刳中投杵频。皇祐得之田野民，呵护浩劫宜鬼神。錽之黄金错白银，金源剔取驰北轮。宣抚宅废埋菅榛，虞公请置功可泯。朅来摩挲馀百巡，史籀不作难考询。手画生胝吟燥唇，心重古器词罔伸。斑斑驳驳星向晨，三百廿五龙脱鳞。九未全蚀亡一辛，耳目荒忽云雷屯。鸟迹蝌蚪辨莫真，蛟蟠鸾翥势未驯。韩苏钜公生不辰，强寻难读泪堕巾。矧当愚蒙识如燐，邈从天汉窥涯津。麋鹿速速骖騝駪，维鱮维鲤以柳缗。约略大义车攻邻，难以意解取笑嗔。我闻彝鼎铭至仁，武功勒铭则鼓錞。合江钟石纪禹禋，厥制最古圣所循。之罘诅楚焉与钧，丽牲沿俗羞彬彬。崇尺有咫径度逡，锐上广下妥帖蹲。臼仰虚受鼓覆均，围圆质厚肤理皴。缅怀上世风何淳，封山禅亭空积薪。大书特书磨贞珉，高陵隓陊邃谷堙。其迹尽逐云烟湮，惟圣有作无缁磷。纵亡其器辞在绅，授受笺释穷白申。况传此鼓士响臻，绝胜熹平观经人。恍与扬觯揖让宾，几忘眇末虮虱臣。生逢敢冀充介僎，潸然后百六纪身。